REPUBLIKA SRBIJA

NARODNA SKUPŠTINA

Odbor za dijasporu i Srbe u regionu

09 Broj: 06-2/288-16

05. decembar 2016. godine

B e o g r a d

Z A P I S N I K

SA PETE SEDNICE ODBORA ZA DIJASPORU I SRBE U REGIONU

Sednica je održana u nedelju, 04**. decembra 2016**. godine u sali 4 Doma Narodne skupštine sa početkom u **09.00 časova**.

Sednicom je predsedavao je mr Ivan Kostić, predsednik Odbora.

Sednici su prisustvovali: članovi Odbora: Vlado Babić, Ljiljana Mihajlović, Vladimir Đurić, Dejan Šulkić i Milorad Mirčić.

Sa sednice opravdano odsutni: Miodrag Linta, zamenik predsednika Odbora i članovi Odbora: Blaža Knežević, mr Jadranka Jovanović, Aleksandar Marković, Aleksandar Čotrić, Goran Nikolić, Marjana Maraš, dr Ljubinko Rakonjac, Radoslav Milojičić, dr Ivan Bauer i Dragan Veljković.

Pored narodnih poslanika, članova Odbora sednici su prisustvovali predstavnici Ministarstva finansija: Mirjana Čojbašić, državni sekretar, Milesa Marjanović, načelnik Odeljenja za budžet i Mirjana Stanojević, mlađi savetnik, a iz Ministarstva spoljnih poslova, Uprave za saradnju s dijasporom i Srbima u regionu Jelena Aničić.

Predsednik Odbora je pozdravio goste i članove Odbora. Konstatujući da nema kvoruma za odlučivanje, predsedavajući je otvorio petu sednicu Odbora u skladu sa članom 72. stavom 5. Poslovnika Narodne skupštine i predložio Razmatranje Predloga zakona o budžetu Republike Srbije za 2017. godine u delu koji se odnosi na Upravu za saradnju s dijasporom i Srbima u u regionu, koji je podnela Vlada (broj:400-308/16 od 02. decembra 2016. godine).

Predsednik Odbora je najpre dao nekoliko uvodnih napomena, podsećajući prisutne članove Odbora da su u materijalu za sednicu dobili izvod iz Predloga zakona o budžetu za 2017. godine, tj. u okviru razdela 17 Ministarstva spoljnih poslova, glava 17.2 koja se odnosi na Upravu za saradnju s dijasporom i Srbima u regionu. Takođe, radi poređenja dostavljen je izvod iz Predloga zakona o budžetu za 2016. godinu u delu koji se odnosi na Upravu za saradnju s dijasporom i Srbima u regionu. Predsedavajući je naglasio da su u odnosu na predviđena sredstva iz 2016. godine, Predlogom zakona o budžetu za 2017. godinu predviđena veća sredstva za Upravu za saradnju s dijasporom i Srbima u regionu, kao i da su ta sredstva nedovoljna. Ukupan iznos od 175.645.000,00 dinara je za 40.645.000,00 dinara veći u odnosu na prošlogodišnja predviđena sredstva. Sredstva su podeljena na dve programske aktivnosti i to:1. Zaštita prava i interesa pripadnika dijaspore i Srba u regionu i 2. Očuvanje nacionalnog i kulturnog identiteta dijaspore i Srba u regionu. Za programske aktivnosti zaštite prava i interesa pripadnika dijaspore i Srba u regionu planirana sredstva su za 604.000,00 dinara veća, dok su sredstva za programske aktivnosti očuvanja nacionalnog i kulturnog identiteta dijaspore i Srba u regionu za 40.011.000,00 dinara veća u odnosu na 2016. godinu. Predsedavajući je podsetio da je Uprava za saradnju sa dijasporom i Srbima u regionu Zakonom o budžetu Republike Srbije za 2016. godinu dobila 60.000.000,00 dinara više sredstava od onih koja su predviđena Predlogom zakona.

Jelena Aničić je u ime Ministarstva spoljnih poslova i Uprave za saradnju s dijasporom i Srbima u regionu dala bliža pojašnjenja i obrazložila po stavkama glavu 17.2 predloženog zakona o budžetu Republike Srbije za 2017. godinu. Ona je konstatovala da su planirana sredstava u Predlogu zakona u budžetu u okviru razdela 17 Ministarstva spoljnih poslova, glava 17.2 u skladu sa Uputstvom i određenim limitom Ministarstva finansija i da iznose 175.645.000,00 dinara. Naglasila je da su u nekim stavkama sredstva identična sa tekućom godinom, dok je kod drugih došlo do manjih korekcija. Pojasnila je da je kod socijalnih davanja zaposlenih i nagrada zaposlenim povećan iznos za 50.000,00 dinara iz razloga što su bile predviđene jubilarne nagrade za zaposlene, koji to pravo stiču u 2017. godini. Troškovi za putovanja su planirani u okviru navedene programske aktivnosti i oni su nešto niži, tj. u skladu sa Uputstvom Ministarstva finansija o racionalnim troškovima i efikasnijem planiranju. Sredstva za plate za 18 zaposlenih, kako je naglasila, uklapaju se u određeni limit, utvrđen prema broju zaposlenih i usklađen sa Odlukom o određivanju maksimalnog broja zaposlenih. Dotacije su ostale na istom nivou u iznosu od 10.000.000,00 dinara, kao i da su to su sredstva, koja se dodeljuju po konkursu, a odnose se na poboljšanje statusnog položaja i prava dijaspore i Srba u regionu. Kada je u pitanju druga programska aktivnost - Očuvanje nacionalnog i kulturnog identiteta dijaspore i Srba u regionu, predložena sredstva za dotacije su u iznosu od 100.000.000,00 dinara i sa dotacijama iz prethodne aktivnosti iznose ukupno 110.000.000,00 dinara. Navedena sredstva biće raspoređena u skladu sa zahtevima, odnosno projektima koja će biti odobrena na konkursima za sufinansiranje u 2017. godini. U odnosu na izvršenje budžeta za 2016. godinu, naglasila je da je Uprava realiozvala većinu sredstava, ali da postoji mogućnost da, iako su konkursi sprovedeni i doneta Odluka o sufinansiranju projekata, zbog proceduralnih razloga, pre svega kašnjenja ugovora o ralizaciji projekata, do kraja godine ne budu utrošena sva planirana sredstva.

Mirjana Čojbašić, državni sekretar u Ministarstvu finansija je u svom izlaganju istakla da je Uprava za saradnju sa dijasporom i Srbima u regionu imala bolju iskorišćenost sredstava za predviđene aktivnosti u 2016. godini za razliku od 2015. godine. Naime, do sada je iskorišćeno 80% od planiranih sredstva, što je važno ako se ima u vidu da se sredstva planiraju na osnovu projekcije postojećih izvršenja. Kada je u pitanju upućivanje Predloga zakona o budžetu Republike Srbije za 2017. godinu Narodnoj skupštini, ona je zamolila za razumevanje za rokove, naglašavajući momenat usklađivanja sa aktivnostima MMF-a, kao i činjenicu da je do 01. novembra 2016. godine trajala revizija od strane Međunarodnog monetarnog fonda.

U diskusiji su učestvovali: Vladimir Đurić, član Odbora, koji je ocenio da se radi o nepoštovanju kalendara budžetskog procesa, tj. rokova od strane Vlade za dostavljanje Predloga zakona o budžetu Republike Srbije za 2017.godinu Narodnoj skupštini i ukazao na nedostatak podataka, odnosno analize stanja, na kojima se temelji određivanje sredstava za aktivnosti dijaspore i Srba u regionu; Dejan Šulkić, član Odbora se u okviru diskusije obratio predstavnicima Ministarstva finansija pitanjem da li su službenici upozorili funkcionere na kalendar budžetskog procesa. Vlado Babić, član Odbora je podsetio prisutne na pojašnjenja, koja je gospođe Čojbašić iznela i kojima je ukazala na objektivne okolnosti, koje su uticale na rokove; Milorad Mirčić, član Odbora je predložio predsedniku Odbora odlaganje sednice zbog nepostojanja kvoruma.

Mr Ivan Kostić, predsednik Odbora je u završnom izlaganju ukazao na nedostatak sredstava za ulaganje u aktivnosti naše dijaspore i Srba u regionu. On je konstatovao da je bilo od velike važnosti održavanje sednice Odbora po pitanju razmatranja predloženog budžeta u delu koji se odnosi na Upravu za saradnju s dijasporom i Srbima u regionu, kao i da je nedostatak kvoruma na sednici pokazao stavove poslaničkih grupa po ovom pitanju.

Tonski snimak je sastavni deo ovog zapisnika.

Sednica je završena u 09.45 časova.

SEKRETAR ODBORA PREDSEDNIK ODBORA

Vesna Matić Vukašinović mr Ivan Kostić